Predlog SKLEP SVETA o dovoljenju Madžarski, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost (Besedilo v madžarskem jeziku je edino verodostojno) /* COM/2012/0356 final - 2012/0173 (NLE) */





OBRAZLOŽITVENI MEMORANDUM 1. OZADJE PREDLOGA V skladu s členom 395 Direktive 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: direktiva o DDV) lahko Svet na predlog Komisije kateri koli državi članici soglasno dovoli, da uporabi posebne ukrepe o odstopanju od določb navedene direktive za poenostavitev postopka obračunavanja davka na dodano vrednost (DDV) ali za preprečevanje nekaterih vrst davčne utaje ali izogibanja davkom. Madžarska je z dopisom, ki ga je Komisija evidentirala 3. februarja 2012, zaprosila za dveletno dovoljenje, da uvede ukrep, ki odstopa od člena 193 direktive o DDV, na podlagi katerega lahko imenuje obdavčljivega prejemnika zalog pšenice in soržice, rži, ječmena, ovsa, koruze, tritikale, soje, oljne repice ali ogrščice in sončničnega semena kot osebo, ki je dolžna plačati DDV davčnim organom namesto dobavitelja (tako imenovana „obrnjena davčna obveznost“). V skladu s členom 395(2) direktive o DDV je Komisija z dopisom o zahtevi Madžarske z dne 26. aprila 2012 obvestila druge države članice. Z dopisom z dne 2. maja 2012 je Komisija uradno obvestila Madžarsko, da razpolaga z vsemi informacijami, potrebnimi za oceno zahtevka. Madžarska je razložila, da se srečuje z več vrstami davčni utaj, pri katerih gre običajno za izstavitev računa za dobavo, ki ji sledi izginotje dobavitelja brez plačila davka davčnim organom, stranke pa so kljub temu upravičene do davčne olajšave, ker imajo veljaven račun. Sheme za utajo davkov so bile odkrite na nacionalni ravni kakor tudi v trgovini znotraj Skupnosti. Na podlagi informacij, ki jih je predložila Madžarska, je okoli 20 % vseh odbitkov DDV ali zahtevkov za vračilo DDV v zvezi z navedenimi kmetijskimi proizvodi ponarejenih, ocenjena izguba DDV za državno blagajno pa bi glede na izračun na podlagi cen iz leta 2010 znašala 13,5 milijarde HUF. Madžarska se na to želi odzvati z uporabo postopka obrnjene davčne obveznosti, s čimer bi odpravila morebitne goljufije do te mere, da potencialni „neobstoječi“ trgovec ne bo mogel obdržati zneska DDV, ki ga je prejel od svoje stranke, če se DDV ne bo obračunal. Obdavčljivi prejemnik, v kolikor je davčni zavezanec s pravico do celotnega odbitka, bi prijavil in odbil DDV v istem obračunu DDV. To bi imelo takojšen učinek, s čimer bi se preprečile nadaljnje visoke izgube prihodkov. Hkrati bi morala Madžarska vzpostaviti ustrezne nadzorne ukrepe in obveznost poročanja za davčne zavezance, ki dobavljajo kmetijske proizvode, za katere se uporablja odstopanje, da se zagotovi pravilno delovanje ukrepa in prepreči prenos davčnih utaj na druge faze (npr. fazo predelave surovin), na kmetijske proizvode ali sektorje. Komisijo bi bilo treba obveščati o teh ukrepih. Madžarska bo v dveletnem obdobju uporabe ukrepa lahko uvedla konvencionalne in bolj dokončne nadzorne ukrepe, ki so v skladu z direktivo o DDV in ki so oblikovane za boj proti tej vrsti utaje DDV za obdobje po izteku dovoljenja. Dejansko se je Madžarska zavezala, da ne bo prosila za podaljšanje ukrepa. Blago, na katerega se nanaša ukrep o odstopanju, bi bilo treba opredeliti kar najbolj natančno, da bi se izognili pravni negotovosti, za kar bi bilo zato treba uporabiti kombinirano nomenklaturo iz Uredbe Sveta (EGS) št. 2658/87. Ukrep se bo uporabljal samo za nepredelano blago, ki se v nespremenjenem stanju običajno ne uporablja v končni potrošnji. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Svetovanje ali zunanje strokovno mnenje ni bilo potrebno. Namen predloga sklepa je boj proti utajam DDV na kmetijskem trgu na Madžarskem in ima zato potencialno pozitiven učinek. Zaradi majhnega obsega odstopanja in časovno omejene uporabe bo učinek v vsakem primeru omejen. 3. PRAVNI ELEMENTI PREDLOGA Sklep dovoljuje Madžarski, da ukrep o odstopanju od direktive o DDV uporablja za prenos obveznosti plačila DDV z dobavitelja na obdavčljivo stranko v zvezi z dobavo nekaterih kmetijskih proizvodov. Ta sklep temelji na členu 395 direktive o DDV. Predlog je v izključni pristojnosti EU. Načelo subsidiarnosti se zato ne uporablja. Ta sklep se nanaša na dovoljenje, odobreno državi članici na njeno zahtevo, in ne pomeni nobene obveznosti. Zaradi stroge omejitve časa in obsega se posebni ukrep zdi sorazmeren z zastavljenim ciljem. Na podlagi člena 395 direktive o DDV lahko samo Svet na predlog Komisije soglasno odobri odstopanje od skupnih pravil o DDV. Sklep Sveta je edini ustrezen instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne vpliva na proračun Unije. 5. DODATNE INFORMACIJE Predlog vključuje določbo o prenehanju veljavnosti. 2012/0173 (NLE) Predlog SKLEP SVETA o dovoljenju Madžarski, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost (Besedilo v madžarskem jeziku je edino verodostojno) SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[2] in zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) Madžarska je z dopisom, ki ga je Komisija evidentirala 3. februarja 2012, zaprosila za dvoletno dovoljenje za odstopanje od člena 193 Direktive 2006/112/ES, ki ureja vprašanje, katera oseba mora davčnim organom plačati davek na dodano vrednost (DDV). V tem dopisu je Madžarska navedla, da ne bo prosila za podaljšanje navedenega dovoljenja. (2) V skladu z drugim pododstavkom člena 395(2) Direktive 2006/12/ES je Komisija z dopisom z dne 26. aprila 2012 o zahtevku Madžarske obvestila druge države članice. Z dopisom z dne 2. maja 2012 je Komisija uradno obvestila Madžarsko, da ima vse informacije, potrebne za oceno zahtevka. (3) Oseba, ki je dolžna plačati DDV, je praviloma davčni zavezanec, ki dobavlja blago v skladu s členom 193 Direktive 2006/112/ES. Namen odstopanja, ki ga je zahtevala Madžarska, je za omejeno obdobje naložiti navedeno obveznost na davčnega zavezanca, kateremu se dobavijo nekateri nepredelani kmetijski proizvodi v sektorjih žit in oljnic. (4) Madžarska je za navedene sektorje ugotovila, da so številni trgovci tako na notranjem trgu kot v trgovini znotraj Skupnosti vpleteni v različne oblike davčne utaje, saj ne plačujejo DDV davčnim organom, ki so jim izdali račun za dobavo. Kadar so njihovi kupci davčni zavezanci s pravico do celotnega odbitka, so še vedno upravičeni do davčne olajšave. (5) Ukrep, na podlagi katerega mora davčni zavezanec, kateremu se dobavi blago, namesto dobavitelja plačati DDV, je nujni začasni ukrep, s katerim bo odpravljena možnost te vrste davčne utaje. Dveletna uporaba navedenega ukrepa bi morala Madžarski zagotoviti čas za uvedbo dokončnih ukrepov v kmetijskem sektorju, skladnih z Direktivo 2006/112/ES, za preprečevanje te oblike davčne utaje in boj proti njej. (6) Za preprečevanje prenosa davčne utaje na fazo predelave proizvodov, na druge proizvode ali sektorje, bi morala Madžarska uvesti ustrezne nadzorne ukrepe in obveznosti poročanja ter o tem uradno obvestiti Komisijo. (7) Za zagotovitev, da se ukrep o odstopanju uporablja samo za nekatere posebne kmetijske proizvode in da se zagotovi njegova pravna varnost, bi bilo treba blago, ki ga zajema ta ukrep, določiti z uporabo kombinirane nomenklature iz Uredbe Sveta št. 2658/87 z dne 23. julija 1987 o tarifni in statistični nomenklaturi ter skupni carinski tarifi[3]. (8) Ukrep je sorazmeren z želenimi cilji, saj je časovno omejen in se ne namerava uporabljati na splošno, temveč samo za nekaj natančno določenih proizvodov, ki v nespremenjenem stanju običajno niso namenjeni končni potrošnji ter v zvezi s katerimi je davčna utaja povzročila znatno izgubo prihodkov iz DDV. (9) Posebni ukrep ne bo vplival na skupni znesek prihodkov iz DDV Madžarske, pobran v fazi končne potrošnje, in ne bo imel škodljivega vpliva na lastna sredstva Unije iz naslova DDV – SPREJEL NASLEDNJI SKLEP: Člen 1 Z odstopanjem od člena 193 Direktive 2006/112/ES se Madžarsko pooblasti, da kot osebo, ki je dolžna plačati DDV, določi davčnega zavezanca, kateremu se dobavi naslednje blago, navedeno v kombinirani nomenklaturi iz Uredbe (EGS) št. 2658/87: Oznaka KN || Izdelek 1001 || Pšenica in soržica 1002 || Rž 1003 || Ječmen 1004 || Oves 1005 || Koruza 1008 60 00 || Tritikala 1201 || Soja, cela ali lomljena 1205 || Seme oljne repice ali ogrščice, celo ali lomljeno 1206 00 || Sončnično seme, celo ali lomljeno Člen 2 Kot pogoj za dovoljenje iz člena 1 Madžarska uvede ustrezne in učinkovite nadzorne ukrepe in obveznosti poročanja v zvezi z davčnimi zavezanci, ki zagotavljajo blago, na katerega se nanaša ta sklep. Madžarska Komisijo obvesti o uvedbi ukrepov in obveznosti iz prvega odstavka. Člen 3 Ta sklep se uporablja dve leti od datuma uradnega obvestila. Člen 4 Ta sklep je naslovljen na Madžarsko. V Bruslju, Za Svet Predsednik [1] UL L 347, 11.12.2006, str. 1. [2] UL L 347, 11.12.2006, str. 1. [3] UL L 256, 7.9.1987, str. 1.